Guinera (suterot)

Guinera tir berpot ke Émile Zola sanegayan bak 1872, i toleafa karba ke Rougon-Macquart yasa nevatum.

 Vildeks 
 Opelafa lapira ko Paris 
Kotak ke Guinera berpot koe Paris dilizer. Eugène Rougon koe gaderopa al tceder, vanpison eldik tuke zobera ke aboyikeem ke Napoléon III. Grupenason va diref azedeem ke Haussmann tremkik ta senura va Paris nope intafa tirka, va Aristide Rougon berikye sure artlapiyise mal Plassans is djufalayovase koe kelu vajger enide bantel va diref kobareem is vegedutuna tawova di erbugar ise va lipera va Paris di paker. Batkane keni vakolik ke erbaroti va guinera fu torler.

Eugène Rougon dere erur da in yolterur enide va yolt ke Rougon yasa me decenar. Nume vanpir Aristide Saccard. Va lag kaik pokolera ke berikye di verkar numaze va tana logijafa tufa ke Paris di kobeder. Angèle kurenikya nope rizakola mulufter, numen batcoba nover da Saccard kan maltegira ke Sidonie berikya va warzafa ovana kurera ronozolter. Nume va Renée Béraud du Châtel kurer, i va buelegapasa yikya ke glastapikeem.

 Renafa is erbafa skujera 
Saccard va tufa ke Renée solgir aze erbugatason kofaver. Jupar da Maxime nazbeye mal Plassans ko Paris lapir, i rabetaf rantik. Renée va Saccard me renar ise tir gadikyon vadulafe gu Maxime. Bata satolera kadar rezatc viele Maxime va abdugara ke ikagadya dulzar. Bata skedegara kaiki gokatisa kurera ke Maxime va lana tcunafa vox kulafa yikya di wanuwer.

Saccard va bata veyilagisa skedegara grupecker voxe sir. Ant erba isu tcedera va in dulapad. Maxime satoler da skedegara va Renée belkesir nume adre vaon ilfir. Renée tere dun ixalapar, va puve ke ombura is ruyat lomegar, vulkunon gan Maxime is Aristide.

Guinera berpot ba inafa muluftera nope abrokakola tenuwer. Ine antafe awalker.

To abica pokolera koe bata rupa icde erba is relmera is voidana rena tir. Émile Zola va geltrevafa is mepuvotesa trutca va warkaf is etseriaf glastikeem linger.

 Dere rupel 
 Émile Zola : Francavaf francaf suterotik ( 1840-1902 )
 (fr) Guinera, dene Wikisource 


Guinera
Guinera
Guinera
Guinera
Guinera